CELEX: 32017D1333
Language: lv
Date: 2017-07-11 00:00:00
Title: Padomes Īstenošanas lēmums (ES) 2017/1333 (2017. gada 11. jūlijs), ar kuru attiecībā uz Sentvinsentu un Grenadīnām groza Īstenošanas lēmumu 2014/170/ES, ar ko izveido nelegālas, nereģistrētas un neregulētas zvejas apkarošanā nesadarbīgu trešo valstu sarakstu

18.7.2017   
            
            
               LV
            
            
               Eiropas Savienības Oficiālais Vēstnesis
            
            
               L 185/41
            
         PADOMES ĪSTENOŠANAS LĒMUMS (ES) 2017/1333
   (2017. gada 11. jūlijs),
   ar kuru attiecībā uz Sentvinsentu un Grenadīnām groza Īstenošanas lēmumu 2014/170/ES, ar ko izveido nelegālas, nereģistrētas un neregulētas zvejas apkarošanā nesadarbīgu trešo valstu sarakstu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EK) Nr. 1005/2008 (2008. gada 29. septembris), ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999 (1), un jo īpaši tās 33. panta 1. punktu,
   ņemot vērā Eiropas Komisijas priekšlikumu,
   tā kā:
   1.   IEVADS UN NORISE
   
               (1)
            
            
               Ar Regulu (EK) Nr. 1005/2008 (“NNN zvejas regula”) ir izveidota Savienības sistēma nelegālas, nereģistrētas un neregulētas (“NNN”) zvejas aizkavēšanai, novēršanai un izskaušanai.
            
         
               (2)
            
            
               NNN zvejas regulas VI nodaļā ir izklāstīta procedūra attiecībā uz nesadarbīgu trešo valstu noteikšanu, demaršiem attiecībā uz valstīm, kurām noteikts nesadarbīgas trešās valsts statuss, nesadarbīgu trešo valstu saraksta izveidošanu, svītrošanu no nesadarbīgu trešo valstu saraksta, nesadarbīgu trešo valstu saraksta publiskošanu un jebkādiem ārkārtas pasākumiem.
            
         
               (3)
            
            
               Padome 2014. gada 24. martā pieņēma Īstenošanas lēmumu 2014/170/ES (2), ar ko izveido NNN zvejas apkarošanā nesadarbīgu trešo valstu sarakstu saskaņā ar NNN zvejas regulu.
            
         
               (4)
            
            
               Saskaņā ar NNN zvejas regulas 32. pantu Komisija ar 2014. gada 12. decembra lēmumu (“2014. gada 12. decembra lēmums”) (3) Sentvinsentai un Grenadīnām paziņoja, ka tās varētu noteikt par valsti, kuru Komisija uzskata par nesadarbīgu trešo valsti.
            
         
               (5)
            
            
               Komisija 2014. gada 12. decembra lēmumā iekļāva informāciju par galvenajiem faktiem un apsvērumiem, kas būtu šāda statusa iespējamās noteikšanas pamatā.
            
         
               (6)
            
            
               Sentvinsentai un Grenadīnām 2014. gada 12. decembra lēmums tika paziņots kopā ar tā paša datuma vēstuli, kurā Sentvinsentai un Grenadīnām tika ieteikts ciešā sadarbībā ar Komisiju īstenot rīcības plānu konstatēto trūkumu novēršanai.
            
         
               (7)
            
            
               Konkrētāk, Komisija Sentvinsentu un Grenadīnas aicināja: i) veikt visus vajadzīgos pasākumus Komisijas ierosinātajā rīcības plānā ietverto darbību īstenošanai, ii) novērtēt minēto darbību īstenošanu un iii) ik pēc sešiem mēnešiem Komisijai sūtīt detalizētu ziņojumu, kurā novērtēta katras minētās darbības īstenošana, cita starpā tās individuālā un/vai vispārējā spēja nodrošināt pilnīgu zvejniecības kontroles sistēmas atbilstīgumu.
            
         
               (8)
            
            
               Sentvinsentai un Grenadīnām tika dota iespēja rakstiski un mutiski reaģēt uz 2014. gada 12. decembra lēmumu, kā arī citu attiecīgo Komisijas paziņoto informāciju: valsts varēja iesniegt pierādījumus, kas 2014. gada 12. decembra lēmumā norādītos faktus atspēkotu vai papildinātu. Sentvinsentai un Grenadīnām tika apliecināts, ka tām ir tiesības lūgt vai sniegt papildu informāciju.
            
         
               (9)
            
            
               Ar 2014. gada 12. decembra lēmumu un vēstuli Komisija ar Sentvinsentu un Grenadīnām sāka dialogu un uzsvēra, ka principā uzskata sešus mēnešus par pietiekami ilgu laiku, kurā panākt vienošanos.
            
         
               (10)
            
            
               Komisija turpināja vākt un verificēt visu informāciju, ko uzskatīja par nepieciešamu. Mutiskās un rakstiskās piezīmes, ko Sentvinsenta un Grenadīnas iesniedza pēc 2014. gada 12. decembra lēmuma, tika izskatītas un ņemtas vērā. Sentvinsenta un Grenadīnas tika pastāvīgi mutiski vai rakstiski informētas par Komisijas apsvērumiem.
            
         
               (11)
            
            
               Tomēr Komisija nāca pie secinājuma, ka Sentvinsenta un Grenadīnas nav pietiekamā mērā atrisinājušas 2014. gada 12. decembra lēmumā norādītos problemātiskos jautājumus un novērsušas trūkumus. Turklāt Komisija secināja, ka rīcības plānā ietvertie pasākumi nav īstenoti pilnībā. Tāpēc Komisija pieņēma Īstenošanas lēmumu (ES) 2017/918 (4), ar kuru Sentvinsentu un Grenadīnas noteica par NNN zvejas apkarošanā nesadarbīgu trešo valsti.
            
         
               (12)
            
            
               Balstoties uz Komisijas veikto izmeklēšanu un risināto dialogu, arī korespondenci un noritējušajām sanāksmēm, kā arī iemesliem, kas bija 2014. gada 12. decembra lēmuma un Īstenošanas lēmuma (ES) 2017/918 pamatā, ir pamats Sentvinsentu un Grenadīnas iekļaut NNN zvejas apkarošanā nesadarbīgu trešo valstu sarakstā.
            
         
               (13)
            
            
               Ievērojot NNN zvejas regulas 34. panta 1. punktu, Padomei pēc Komisijas priekšlikuma ar kvalificētu balsu vairākumu trešā valsts no nesadarbīgu trešo valstu saraksta jāsvītro, ja minētā valsts pierāda, ka situācija, kas bijusi par pamatu tās iekļaušanai sarakstā, ir labota. Pieņemot lēmumu par svītrošanu no saraksta, jāņem vērā arī tas, vai attiecīgā sarakstā iekļautā trešā valsts ir veikusi konkrētus pasākumus, ar kuriem situācijas uzlabojums būs noturīgs.
            
         2.   NESADARBĪGAS TREŠĀS VALSTS STATUSA NOTEIKŠANA SENTVINSENTAI UN GRENADĪNĀM
   
               (14)
            
            
               Komisija 2014. gada 12. decembra lēmumā analizēja Sentvinsentas un Grenadīnu pienākumus un izvērtēja, kā Sentvinsenta un Grenadīnas izpildījušas saistības, kas tām jāpilda kā karoga, ostas, piekrastes vai tirgus valstij. Minētās pārskatīšanas vajadzībām Komisija ņēma vērā parametrus, kas norādīti NNN zvejas regulas 31. panta 4.–7. punktā.
            
         
               (15)
            
            
               Komisija Sentvinsentas un Grenadīnu saistību izpildi izskatīja 2014. gada 12. decembra lēmuma konstatējumu kontekstā un ņemot vērā Sentvinsentas un Grenadīnu sniegto relevanto informāciju, ierosināto rīcības plānu un pasākumus, kas veikti situācijas labošanai.
            
         
               (16)
            
            
               Galvenie trūkumi, uz kuriem Komisija norādīja ierosinātajā rīcības plānā, bija saistīti ar vairākiem starptautisko tiesību noteikto saistību nepildīšanas gadījumiem, kas konkrētāk saistīti ar to, ka: nav pieņemts pienācīgs tiesiskais regulējums; trūkst pienācīgas un efektīvas uzraudzības, kontroles un pārraudzības sistēmas; nav novērotāju sistēmas un nav arī atturošas sankciju sistēmas. Citi konstatētie trūkumi ir vispārīgāk saistīti ar starptautisko saistību pildīšanu, tostarp reģionālo zvejniecības pārvaldības organizāciju ieteikumu un rezolūciju un starptautiskajās tiesībās paredzēto kuģu reģistrācijas nosacījumu ievērošanu. Tika konstatēts, ka netiek ievēroti arī citu saistītu struktūru sniegtie ieteikumi un rezolūcijas, piemēram, Apvienoto Nāciju Organizācijas Pārtikas un lauksaimniecības organizācijas Starptautiskais nelegālās, nereģistrētās un neregulētās zvejas aizkavēšanas, novēršanas un izskaušanas rīcības plāns un Karoga valsts darbības brīvprātīgās vadlīnijas. Tomēr nesaistošu ieteikumu un rezolūciju neievērošana tika uzskatīta vien par papildinošiem pierādījumiem un nav statusa noteikšanas pamatā.
            
         
               (17)
            
            
               Īstenošanas lēmumā (ES) 2017/918 Komisija Sentvinsentu un Grenadīnas noteica par nesadarbīgu trešo valsti saskaņā ar NNN zvejas regulu.
            
         
               (18)
            
            
               Attiecībā uz iespējamajiem ierobežojumiem, kuri skar Sentvinsentu un Grenadīnas kā jaunattīstības valsti, jāpiebilst, ka Sentvinsentas un Grenadīnu attīstības statusu un vispārējo sniegumu zvejniecības jomā valsts vispārīgais attīstības līmenis neietekmē.
            
         
               (19)
            
            
               Ņemot vērā 2014. gada 12. decembra lēmumu un Īstenošanas lēmumu (ES) 2017/918, kā arī Komisijas dialogu ar Sentvinsentu un Grenadīnām un tā iznākumu, var secināt, ka ar Sentvinsentas un Grenadīnu veiktajām darbībām, ņemot vērā pienākumus, kas šai valstij ir kā karoga valstij, nepietiek, lai izpildītu Apvienoto Nāciju Organizācijas Jūras tiesību konvencijas 63., 64., 91., 94. un 117. pantu, Apvienoto Nāciju Organizācijas Nolīguma par 1982. gada 10. decembra Apvienoto Nāciju Jūras tiesību konvencijas īstenošanu attiecībā uz transzonālo zivju krājumu un tālu migrējošo zivju krājumu saglabāšanu un pārvaldību 7., 18., 19., 20. un 23. pantu un Apvienoto Nāciju Organizācijas Nolīguma par zvejas kuģu atbilstības veicināšanu starptautiskajiem saglabāšanas un pārvaldības pasākumiem atklātā jūrā III panta 8. punktu.
            
         
               (20)
            
            
               Tātad Sentvinsenta un Grenadīnas nav izpildījušas pienākumu censties novērst, aizkavēt un izskaust NNN zveju, ko Sentvinsentai un Grenadīnām kā karoga valstij uzliek starptautiskās tiesības.
            
         3.   NESADARBĪGU TREŠO VALSTU SARAKSTA IZVEIDE
   
               (21)
            
            
               Ņemot vērā secinājumus, kas izdarīti par Sentvinsentu un Grenadīnām, minētā valsts saskaņā ar NNN zvejas regulas 33. pantu būtu jāiekļauj nesadarbīgu trešo valstu sarakstā, kas izveidots ar Īstenošanas lēmumu 2014/170/ES. Tādēļ minētais lēmums būtu attiecīgi jāgroza.
            
         
               (22)
            
            
               No Sentvinsentas un Grenadīnu iekļaušanas šajā sarakstā, kurā uzskaitītās trešās valstis nesadarbojas NNN zvejas apkarošanā, izriet NNN zvejas regulas 38. pantā noteikto pasākumu piemērošana. NNN zvejas regulas 38. panta 1. punkts paredz aizliegumu importēt nesadarbīgu trešo valstu karoga kuģu nozvejotus zvejas produktus. Sentvinsentas un Grenadīnu gadījumā minētajam aizliegumam būtu jāaptver visi krājumi un sugas, proti, visi zvejas produkti, kas definēti NNN zvejas regulas 2. panta 8. punktā, jo pienācīgu NNN zvejas apkarošanas pasākumu trūkums, kura dēļ Sentvinsentai un Grenadīnām noteikts nesadarbīgas trešās valsts statuss, neskar tikai kādu atsevišķu krājumu vai sugu vien.
            
         
               (23)
            
            
               Jāatzīmē, ka NNN zveja cita starpā noplicina zivju krājumus, iznīcina jūras biotopus, apdraud jūras resursu saglabāšanu un ilgtspējīgu izmantošanu, izkropļo konkurenci, apdraud nodrošinātību ar pārtiku, nostāda neizdevīgā situācijā godprātīgus zvejniekus un novājina piekrastes kopienas. Ņemot vērā ar NNN zveju saistīto problēmu apmēru, tiek uzskatīts, ka Savienībai pasākumi attiecībā uz Sentvinsentu un Grenadīnām kā nesadarbīgu trešo valsti jāīsteno steidzami. Tādēļ šim lēmumam būtu jāstājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
            
         
               (24)
            
            
               Ja Sentvinsenta un Grenadīnas pierādīs, ka valsts ir labojusi situāciju, kuras dēļ tikusi iekļauta sarakstā, Padomei ar kvalificētu balsu vairākumu pēc Komisijas priekšlikuma saskaņā ar NNN zvejas regulas 34. panta 1. punktu Sentvinsenta un Grenadīnas no nesadarbīgu trešo valstu saraksta jāsvītro. Pieņemot šādu lēmumu par svītrošanu no saraksta, būtu jāņem vērā arī tas, vai Sentvinsenta un Grenadīnas ir veikušas konkrētus pasākumus, ar kuriem situācijas uzlabojums būs noturīgs,
            
         IR PIEŅĒMUSI ŠO LĒMUMU.
   1. pants
   Ar šo Īstenošanas lēmuma 2014/170/ES pielikumā pievieno ierakstu “Sentvinsenta un Grenadīnas”.
   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2017. gada 11. jūlijā
      
         
            Padomes vārdā –
         
         
            priekšsēdētājs
         
         T. TÕNISTE
      
   
   
      (1)  OV L 286, 29.10.2008., 1. lpp.
   
   
      (2)  Padomes Īstenošanas lēmums 2014/170/ES (2014. gada 24. marts), ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV L 91, 27.3.2014., 43. lpp.).
   
      (3)  Komisijas lēmums (2014. gada 12. decembris), ar ko informē trešo valsti par to, ka Komisija var noteikt attiecīgajai valstij nesadarbīgas trešās valsts statusu saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV C 453, 17.12.2014., 5. lpp.).
   
      (4)  Komisijas Īstenošanas lēmums (ES) 2017/918 (2017. gada 23. maijs), ar kuru Sentvinsentu un Grenadīnas nosaka par nelegālas, nereģistrētas un neregulētas zvejas apkarošanā nesadarbīgu trešo valsti (OV L 139, 30.5.2017., 70. lpp.).